**MINISTERUL SĂNĂTĂŢII**

**DIRECŢIA SĂNĂTATE PUBLICĂ ȘI PROGRAME DE SĂNĂTATE**

**SE APROBĂ,**

**MINISTRUL SĂNĂTĂȚII**

**AVIZAT, Prof. Univ. Dr. Alexandru Rafila**

**Secretar de Stat,**

**Prof. Univ. Dr.**

**Adriana Pistol**

**REFERAT DE APROBARE**

În data de 14.10.2023 a fost aprobată Legea nr. 269/2023 de modificare și completare a Legii 95/2006, privind reforma în domeniul sănătății, republicată, cu modificările și completările ulterioare, prin care se introduce obligativitatea colectării de către unitățile sanitare cu paturi publice și private a medicamentelor expirate și neutilizate de la populație.

În conformitate cu prevederile art. 244, alin. (7) din Legea 95/2006, *”Costurile pentru desfăşurarea operaţiunilor prevăzute la alin. (6) de către spitalele publice sau private se asigură prin transferuri de la bugetul de stat, prin bugetul Ministerului Sănătăţii, către bugetul Fondului naţional unic de asigurări sociale de sănătate. Metodologia se stabileşte prin norme aprobate prin ordin al ministrului sănătăţii.”*

Astfel, Ministerul Sănătății stabilește procedura de finanțare a unităților sanitare cu paturi unde se colectează medicamentele expirate și/sau neutilizate de la populație, în scopul decontării cheltuielilor suportate de către acestea în procesul de eliminare finală a acestor medicamente, cu ajutorul operatorilor economici autorizați în acest scop.

Pentru decontarea cheltuielilor mai sus menționate, s-a stabilit un prag valoric, în urma analizării datelor referitoare la costurile cantităților deșeurilor de medicamente generate de unitățile sanitare în anul 2023, transmise de Institutul Național de Sănătate Publică.

Proiectul de ordin prevede încheierea de contracte cu acești operatori economici, atât de către spitalele publice cât și de cele private, precum și încheierea de contracte cu casele de asigurări de sănătate, în scopul decontării cheltuielilor generate de eliminarea finală a medicamentelor expirate și/sau neutilizate de la populație. Modelul de contract ce va fi încheiat între spitalele private și casele de asigurări de sănătate, va fi aprobat prin ordin de ministru, ulterior publicării în Monitorul Oficial a prezentului proiect de ordin.

Ministerul Sănătății alocă din bugetul propriu sumele necesare acoperirii cheltuielilor rezultate în urma distrugerii medicamentelor mai sus menționate, sume ce vor fi transferate către Casa Națională de Asigurări de Sănătate, care va redistribui fiecărei case județene de asigurări de sănătate sumele rezultate în urma centralizării tuturor facturilor unităților sanitare, în scopul decontării acestora.

Ca urmare a celor expuse mai sus vă înaintăm prezentul proiect de ordin, pe care, dacă sunteţi de acord, vă rugăm să îl aprobaţi.

**DIRECTOR GENERAL,**

**DR. AMALIA ȘERBAN**